DNAพร้อมขาย1.90บ. ส่วนลด30%
DNA พร้อมขายไอพีโอ 160 ล้านหุ้น กำหนดราคา 1.90 บาท ให้ราคาส่วนลด 20-30%
12 ธ.ค. 2555

DNA พร้อมขายไอพีโอ 160 ล้านหุ้น กำหนดราคา 1.90 บาท ให้ราคาส่วนลด 20-30% 
นายประสิทธิ์ ศรีสุวรรณ ประธานเจ้าหน้าที่บริหารและกรรมการผู้จัดการ บริษัทหลักทรัพย์ (บล.) คันทรี่ กรุ๊ป ในฐานะแกนนำผู้จัดจำหน่ายและรับประกันการจำหน่ายหุ้นเพื่อขายให้ประชาชนครั้งแรก (ไอพีโอ) ของบริษัท ดีเอ็นเอ 2002 (DNA) เปิดเผยว่า กำหนดราคาขายที่ 1.90 บาทต่อหุ้น ให้ส่วนลด 2030% เทียบกับสัดส่วนราคาต่อกำไรต่อหุ้น (พี/อี) ของตลาดหลักทรัพย์เอ็ม เอ ไอ ที่ 19.18 เท่า 
ทั้งนี้ จะเปิดให้นักลงทุนจองซื้อระหว่างวันที่ 12-14 ธ.ค. 2555 จำนวน 160 ล้านหุ้น มูลค่าที่ตราไว้ (พาร์) หุ้นละ 0.25 บาท จะเข้าซื้อขายในตลาดเอ็ม เอ ไอ วันที่ 21 ธ.ค.นี้ 
นายสามารถ ฉั่วศิริพัฒนา กรรมการผู้จัดการ DNA กล่าวว่า บริษัทดำเนินธุรกิจจำหน่ายสื่อโฮมเอนเตอร์เทนเมนต์ประเภทภาพยนตร์ เพลง ผ่านสาขาของบริษัทที่มีประมาณ 365 สาขา และร้านขายฝาก เช่น โลตัส เอ็กซ์เพรส บิ๊กซี มินิ เป็นต้น อีก 1,067 จุด 
แนวโน้มธุรกิจยังมีโอกาสเติบโต และอยู่ระหว่างการศึกษาให้ลูกค้าโหลดหนังและเพลงได้ผ่านสาขาของ DNA คาดว่าจะใช้เงินลงทุนประมาณ 40-50 ล้านบาท 
สำหรับรายได้ปีนี้น่าจะอยู่ที่ 1,500 ล้านบาท ส่วนปีหน้าจะโต 30% หรือระดับ 2,000 ล้านบาท
ด้านบริษัท โรงพยาบาลจุฬารัตน์ เตรียมเสนอขายหุ้นไอพีโอ 220 ล้านหุ้น เข้าจดทะเบียนในตลาดหลักทรัพย์แห่งประเทศไทย มี บล.ธนชาต เป็นที่ปรึกษาทางการเงิน